སྐབས་དོན་གླེང་བར་བྱ་བ་མཆིམས་འཇམ་པའི་དབྱངས་སུ་གྲགས་པ་ནི།དེབ་སྔོན་སོགས་སུ་གསལ་བ་ལྟར་ཁོང་ཐོག་མར་བཅོམ་ལྡན་རིག་པའི་རལ་གྲིའི་ཞབས་ལ་གཏུགས་ཏེ།མདོ་སྔགས་ཀྱི་ཟབ་ཆོས་མང་པོ་གསན་བཞེས་གནང་བཞིན་པའི་སྐབས་ཤིག་ཏུ་རང་གི་གྱོན་པ་ཕྱིར་སློག་སྟེ་གྱོན་ནས་འདྲེ་བརྫུ་བྱས་ཏེ།སློབ་དཔོན་ལ་འཇིགས་སྣང་བསྐུལ་བས་བཅོམ་ལྡན་པ་ཤིན་ཏུ་བྲེད་དེ་ཐུགས་མི་བདེ་བ་ལ།བདག་ཡིན་ཐུགས་མི་བདེ་བ་མི་འཚལ་ཞེས་ཞུས་པས།ཤིན་ཏུ་བཀའ་བཀྱོན་ནས་དྲུང་དུ་འདུག་དབང་མ་བྱུང་བར་ཆོས་གྲལ་ནས་ཕུད་པས་ས་སྐྱར་ཕེབས་ཏེ་བཞུགས།ཕྱིས་སོག་ཡུལ་དུ་བྱོན་ཏེ་སོག་པོའི་གོང་མ་བྷུ་ཡན་ཐུའི་དབུའི་མཆོད་གནས་སུ་བཞུགས།པཀྵིའི་མཚན་གནས་ཕུལ།པཀྵི་ནི་སྐབས་དེར་སོག་རྒྱལ་ཚོས་བོད་ཀྱི་བླ་ཆེན་ཚོར་ཕུལ་བའི་གོ་ཐོབ་ཅིག་དང་དགེ་རྒན་དང་སློབ་དཔོན་གྱི་དོན་ཏེ།དེང་སང་ཡང་དགེ་རྒན་ལ་སོག་སྐད་དུ་དེ་ལྟར་འབོད་ཀྱི་འདུག།པག་ཤི་སོགས་ཀྱང་སྣང་།མཛོད་འགྲེལ་མངོན་པའི་རྒྱན་ཡང་འདིའི་སྐབས་རྒྱལ་པོའི་ཕོ་བྲང་དུ་མཇུག་རྫོགས་པར་གནང་བ་མངོན་པའི་རྒྱན་གྱི་སྦྱར་བྱང་དུ་གསལ་བ་ལྟར་དང་།དེར་ཚད་མ་རྣམ་འགྲེལ་གྱི་ཊཱིཀྐ་བསྡུས་པ་ཞིག་ཀྱང་བརྩམས་འདུག་པ་དང་།ཚད་མའི་ཊཱིཀྐ་དེ་སྐོར་ལ་ལས་ཆེན་པའི་ཆོས་འབྱུང་ལས།དཔལ་ཡིད་བཟང་རྩེ་པ་ཚད་མའི་ཊཱིཀྐ་འདི་རང་བཟང་གསུང་།ཞེས་ཀྱང་འབྱུང་ངོ་།།